Danske skoleelever skal alligevel ikke købe vand på flaske fra Aqua D’Or. Det oplyser flaskevandsproducenten i en mail.

På lidt over en uge har et nyt initiativ om at tilbyde drikkevand til skolebørn fået mere end 15.000 underskrifter imod sig og fundet vej til Folketinget.

Læs også : Underskriftindsamling imod skolevand vokser

Men nu stopper projektet på baggrund af de seneste dages reaktioner, oplyser Aqua D’Or.

- Det har aldrig været vores hensigt at konkurrere med postevand, og vi beklager, at vores initiativ er blevet fortolket som sådan, skriver firmaet i en mail fra salgsdirektør, Frederik Meyer.

Læs også : Protest mod skolevand bliver nu politisk

Aqua D’Or har testet konceptet med skolevand på 11 skoler blandt andet Skælskør Skole.

De næste dage vil alle tilmeldte forældre blive kontaktet og informeret om beslutningen.